b"\n_START_ARTICLE_\nKaphoornari\n_START_PARAGRAPH_\nKaphoornari tarkoittaa merenkulkijaa, joka on kiert\xc3\xa4nyt Kap Hornin purjealuksella. Tiukasti m\xc3\xa4\xc3\xa4ritellen kaphoornareiksi hyv\xc3\xa4ksyt\xc3\xa4\xc3\xa4n vain Kap Hornin purjekauppalaivalla kiert\xc3\xa4neet merikapteenit. Kaphoornareilla on ollut kansainv\xc3\xa4linen j\xc3\xa4rjest\xc3\xb6, alkujaan Ranskassa vuonna 1937 perustettu yhdistys A.I.C.H. (Amicale Internationale des Capitaines au Long Cours Cap Hornies). A.I.C.H. lopetettiin vuonna 2003. Suomessa on toiminut kaksi kansallista alaosastoa: Manner-Suomessa Amicale des Capitaines au Long Cours Cap Hornies Finlandais, joka lopetettiin vuonna 2006, ja Ahvenanmaalla vuoteen 2003 asti_NEWLINE_Suomella on kaphoornareihin liittyen erikoisasema sik\xc3\xa4li, ett\xc3\xa4 Kap Hornin kiert\xc3\xa4miseen kykenevi\xc3\xa4 purjekauppalaivoja kuului viimeksi ahvenanmaalaisen Gustaf Eriksonin laivastoon. Merikapteenien koulutukseen puolestaan kuului pakollinen harjoittelu purjealuksilla, joten kapteeneiksi aikovat pestautuivat usein Eriksonin aluksiin. N\xc3\xa4ist\xc3\xa4 aluksista viimeisin\xc3\xa4 Kap Hornin kiersiv\xc3\xa4t Pamir ja Passat vuonna 1949._NEWLINE_Suomessa oli toukokuussa 2009 elossa 13 kaphoornaria.\n_START_SECTION_\nA.I.C.H.\n_START_PARAGRAPH_\nA.I.C.H. eli Association Amicale Internationale des Capitaines au Long-Cours-Cap Horniers (suom. rahtipurjelaivalla ilman konetta Kap Hornin kiert\xc3\xa4neiden kapteenien kansainv\xc3\xa4linen veljeskunta) oli kansainv\xc3\xa4linen merenkulkijoiden j\xc3\xa4rjest\xc3\xb6, jonka j\xc3\xa4seneksi p\xc3\xa4\xc3\xa4siv\xc3\xa4t Kap Hornin kiert\xc3\xa4neet merikapteenit._NEWLINE_Yhdistyksen perusti vuonna 1937 ranskalainen merikapteeni Yves Menguy 34 muun perustajaj\xc3\xa4senen kanssa Saint-Malossa Ranskassa. Yhdistyksell\xc3\xa4 oli Suomessa kaksi alaosastoa, Ahvenanmaan ja Suomen alaosastot. Suomen osasto perustettiin vuonna 1965 ja lakkautettiin vuonna 2006. Ahvenanmaan osasto perustettiin 3. marraskuuta 1961. Suomen osaston j\xc3\xa4senten el\xc3\xa4m\xc3\xa4kertatietoja on julkaistu teoksessa A.I.C.H. Section Finlandaise, Livre d'Or._NEWLINE_J\xc3\xa4senill\xc3\xa4 on erilaisia nimityksi\xc3\xa4. Albatrossi on j\xc3\xa4sen, joka on kiert\xc3\xa4nyt Kap Hornin purjelaivan p\xc3\xa4\xc3\xa4llikk\xc3\xb6n\xc3\xa4. Muu varsinainen j\xc3\xa4sen on Malamok, joka on my\xc3\xb6hemmin suorittanut merikapteenintutkinnon. Ylim\xc3\xa4\xc3\xa4r\xc3\xa4inen j\xc3\xa4sen on Cape Pigeon. Ahvenanmaan osastoon hyv\xc3\xa4ksyttiin muitakin merikapteeneita. Siihen kuului noin 150 j\xc3\xa4sent\xc3\xa4, joista 60 oli varsinaisia kaphoornareita._NEWLINE_Veljeskunta lopetettiin Saint-Malossa vuonna 2003. Lopettamisp\xc3\xa4\xc3\xa4t\xc3\xb6s tehtiin Maarianhaminassa Tall Ships Racen yhteydess\xc3\xa4 vuonna 2000 pidetyss\xc3\xa4 Kap Horn -kongressissa. Toiminta jatkuu kuitenkin monessa maassa kansallisella tasolla. Ahvenanmaan alaosaston lakkauttamisen j\xc3\xa4lkeen perinteit\xc3\xa4 on vaalinut \xc3\x85lands Kap Hornf\xc3\xb6rening._NEWLINE_Ahvenanmaalla on yhdistyksen kunniaksi taiteilija Allan Palmerin veistos Meren vapaus ja veljeys."